<classify> Simba na Yanga za ughaibuni zinazoundwa na wanazi wa klabu hizo, zitaumana Jumamosi ya Aprili 30, jijini Dallas, Texas nchini Marekani.Hii itakuwa ni mara ya tatu kwa mpambano huu wa Simba na Yanga kuchezwa nje ya Washington, DC. Zinapochuana ndani ya Washington DC, mara nyingi Yanga huibuka kidedea, lakini inapotoka nje hugeuzwa nyanya.Majimbo mengi ambako mpambano huu ulishawahi kufanyika ni Columbus, Ohio na Houston, Texas.Kwa mujibu wa mtandao wa Vijimambo, Renatus ambaye pia alikuwa nahodha wa timu ya soka ya taifa ya Tanzania Taifa Stars, amethibitisha kushiriki katika mchezo huo utakaofanyika Uwanja wa Kituo cha Michezo cha Hufthines.Renatus alisema atalazimika kusafiri kutoka Uswisi anakoishi na kuungana na wachezaji wengine wa Simba ughaibuni, akiwemo kaka yake, Nico anayeishi London, Uingereza.Mchezo huo utakuwa wa wazi kwa mashabiki na wachezaji kujumuika na Watanzania wengine katika michezo ambayo pia hukutanisha wachezaji wa mpira wa kikapu, wavu huku ikienda sambamba na nyama choma.Mchezo baina ya wafuasi wa timu hizo zinazoongoza kwa kuwa na idadi kubwa ya mashabiki wa Tanzania na ukanda wa Afrika Mashariki utafanyika ukiwa ni sehemu ya burudani wakati wa kongamano la Jumuiya ya Watanzania waishio Marekani DICOTA ambalo kwa mwaka huu linafanyika Dallas, Texas kwa siku tano kuanzia Aprili 28 hadi Mei Mosi.  <topic>: michezo 